23. schôdza NR SR - 7.deň - B. popoludní
Dátum: 2024-12-04
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

177. Ďakujem, pán predsedajúci. Vážené dámy poslankyne, vážení páni poslanci, dovoľte mi prezentovať návrh uznesenia k čerpaniu eurofondov. Opäť je to uznesenie, ktoré sme presúvali zo schôdze na schôdzu, kde bola hrozba zastavenia eurofondov v dôsledku stavu právneho štátu, a ja by som to rozšírila ešte aj na samotné čerpanie eurofondov, ktoré je v rovnakom ohrození. Podľa posledných informácií z ministerstva financií je totiž z 12,5 miliardy eur, ktoré máme k dispozícii na programové obdobie do roku 2027 po roku vládnutia a manažovania eurofondov vyčerpaných 243 mil. eur, to znamená, že to nie sú ani 2 %, 1,9 % po roku vládnutia. Najhoršie ministerstvá v čerpaní sú ministerstvo investícií, ktoré eurofondy manažuje, ministerstvo životného prostredia, ministerstvo vnútra, ministerstvo hospodárstva. Títo majú vyčerpaných presne nula percent eur. A viete veľmi dobre, že Európska komisia stanovuje míľniky, to znamená, koľko musíte v každom roku vyčerpať, ak tieto peniaze nevyčerpáte, nevyužijete, tak peniaze vám prepadnú. Volá sa to pravidlo N+3. Najbližším míľnikom je takto presne o rok nutnosť vyčerpať prvé plnenie podľa míľnika N+3, ktoré bude vyhodnocované v roku ’25, to znamená, že je potrebné vyčerpať 1,54 mld. eur. To znamená, že za rok sa vyčerpalo 240 mil. eur, 243 mil. eur, a za ďalší rok sa má ešte dočerpať 1,4 mld. eur. To jednoducho to je nerealizovateľné, keď za rok vláda vyčerpala 240 mil., nie je reálne, aby vyčerpala 1,4 mld. za ďalší rok. Ďalším míľnikom, čo je ešte horšia správa, bude plnenie k N+3 k 31. 12. 2026, a vtedy už musíme mať vyčerpaných 3,65 mld. To znamená, že z 240 mil., ktoré máme po roku vlády vyčerpaných dnes, tak máme skočiť na 3,6 mld. Ja si myslím, že je absolútne vylúčené, hlavne pri takomto type riadenia a čo v realite, čo to znamená. Všetko, čo nevyčerpáte k tomu míľniku, tak to jednoducho vraciame do Bruselu. Tie peniaze prepadnú. Nenávratne sú pre Slovensko stratené. Stalo sa to v rokoch, myslím, že 2017, 18, kedy nám takto prepadlo 150 mil. eur kvôli škandálu s eurofondami, ktoré boli určené na vedu a výskum. Vláda sa v materiáli chváli, koľko výziev bolo vypísaných, ale výzvy, aby som to tak povedala, je to voda v koši, pretože podstatná informácia, ktorá zaujíma Európsku komisiu, je, koľko eurofondov máte reálne vyčerpaných, a skutočne, skutočné čerpanie je žalostne nízke, priam katastrofálne, ani nie 2 % a pri taktom slabom výkone nám môžu naozaj na budúci rok prepadnúť stámilióny eur z tohto nového programového obdobia, čo by bola obrovská, obrovská škoda na hlavne pri stave verejných financií alebo pri stave konsolidácie, ktoré, ktoré sa uvalilo na občanov. To znamená, že jediné peniaze na investície, ktoré sú, tak sú práve peniaze, peniaze z eurofondov. Vyhlásená výzva neznamená nič, pretože do výzvy, keď ju vyhlásite, sa najprv musia prihlásiť nejakí žiadatelia, tí žiadatelia si musia dať vypracovať projekt, keď sa prihlásia, tak ich musí niekto vyhodnotiť, to nejaký čas trvá, keď ich vyhodnotí, tak musí s nimi uzavrieť zmluvu, následne títo žiadatelia musia predmet projektu vysúťažiť, verejné obstarávanie sa musí skontrolovať, následne musia projekt zrealizovať a toto celé obdobie, to je viac ako rok, to znamená, že takéto čerpanie, keď sme v takomto stave, v akom sme, čo je podľa vládneho materiálu, tak je absolútne, absolútne nereálne. Navyše ešte aj vo výzvach, vo výzvach zaostávame, pretože, pretože nie je vyhlásených ani polovica výziev, ktoré boli v harmonograme, ktoré si stanovila samotná vláda, píšu to vo vládnom materiáli. Ministerstvá majú problém nielen teda čerpať tie peniaze, ale dokonca vyhodnotiť projekty, keďže... a zazmluvniť ich následne, keďže z 2 689 žiadostí, ktoré dostali, je zazmluvnených len zlomok, 754 projektov, čo keď nemáte zmluvu, nemôžete projekt, samozrejme, ani realizovať. Plán čerpania, ktorý si vláda stanovila podľa vládneho materiálu, opäť nie sú to moje slová ako opozičnej poslankyne, uvádza to ministerstvo financií a minister Raši sa plní na 7 %, na 7 % sa plní. To znamená, že na konci ich vládnutia sa ocitneme znovu v podobnej situácii, ako sme sa ocitli v roku 2020, kedy po 7 rokoch čerpania eurofondov bolo vyčerpaných 29 %, a teraz my sme mali za tri roky sme mali dočerpať 70 % z eurofondov. Áno, dokázali sme to, ale robili sme 12 hodín denne, makali sme a naozaj sme prvýkrát vôbec v histórii Slovenska vyčerpali všetky eurofondy na 100 %. Nemyslím si, že vláda je pripravená podávať takéto výkony a obávam sa, že sa rútime do, do podobnej katastrofy ako v predchádzajúcich rokoch. Samotná vláda hovorí, že infraštruktúrne projekty sa vôbec nestíhajú zazmluvniť, a dokonca upozorňuje, že na prelome rokov 2024 a ’25 nebude vytvorený dostatočný časový priestor na realizáciu a kontrolu verejných obstarávaní, to znamená, že nebude využitá stavebná sezóna v roku 2025. Tí, ktorí pochádzate z regiónov alebo ste z praxe, tak viete, že v podstate na infraštruktúrne projekty, kanalizácie, cesty, vodovody máte v roku pomerne krátky čas, hlavne teda letnú sezónu, pokiaľ nezačne mrznúť, kedy sa dá ešte stavať a ak túto sezónu nevyužijete, tak máte na stavebné práce, máte celý rok stratený. To sa môže teraz stať, keďže pri veľkých infraštruktúrnych problémoch, čo najmä ministerstvo dopravy, ale aj ďalšie ministerstvá stoja, stoja projekty takmer rok, ktoré priznáva vláda, nestíha ani skontrolovať verejné obstarávanie. Dovoľte mi upozorniť aj na ďalší problém, ktorý, si myslím, že je mimoriadne dôležitý. Je tu pomoc pre najchudobnejších ľudí. Teraz sme mali rozpočet, kedy v podstate je to rozpočet ožobračovania, zvyšujú sa dane, zvyšujú sa poplatky, berie sa sociálna pomoc ľuďom, ale vláda teda núti ľudí uťahovať si opasky, ale v eurofondoch je vyhradených minimálne 60 mil. eur na potravinovú pomoc pre najchudobnejších. To znamená, že Európska komisia špecificky hovorí, že sú to potravinové balíčky, hygienické balíčky pre tých najodkázanejších, či už sú to ľudia bez domova, ale nemusia to byť len ľudia v hmotnej núdzi. To môžu byť aj mnohopočetné rodiny, ktoré, ktoré žijú z ruky do úst, a práve na to je vyhradená táto potravinová pomoc. Je rok, ide zima a z tejto potravinovej pomoci 60 mil. eur nie je využité ani jediné euro pre tých najchudobnejších. Minister práce, sociálnych vecí pán Erik Tomáš sa vyhovára, že, že musí nastaviť alebo prednastaviť procesy, ja sa pýtam, čo rok robí, že musí prenastavovať procesy, lebo nevidieť absolútne žiadnu prácu. V tom predchádzajúcom našom, počas našej vlády my sme mali výbornú spoluprácu s charitami, napríklad so Slovenskou katolíckou charitou, ktorí majú prehľad o tom, kto sú tí najodkázanejší žiadatelia, boli partnermi tohto projektu a táto potravinová pomoc veľmi dobre fungovala. Teraz nie je tam, ani jedno euro nie je využité. A podľa ministerstva práce to ešte bude trvať niekoľko mesiacov. Preto navrhujeme v tomto uznesení, aby vládna koalícia predstavila body s cieľom lepšieho čerpania eurofondov, aby sme predišli katastrofe, do ktorej si pri takomto pomalom čerpaní eurofondov rútime. Ďakujem vám veľmi pekne.